b'\n_START_ARTICLE_\nChuck Schumer\n_START_SECTION_\nBiografi\n_START_PARAGRAPH_\nSchumer tok eksamen ved Harvard Law School i 1974. I 1974 ble han valgt inn i New Yorks delstatsforsamling i en alder av 23 \xc3\xa5r, og ble dermed det yngste medlemmet av forsamlingen siden Theodore Roosevelt. I 1980 ble han valgt inn i representantenes hus. Han ble gjenvalgt \xc3\xa5tte ganger, f\xc3\xb8r han ble valgt inn i senatet for f\xc3\xb8rste gang i 1998, og han ble gjenvalgt til nye seks\xc3\xa5rsperioder i 2004, 2010 og 2016. Etter den store valgseieren for demokratene i 2006 ble han valgt til nestleder for demokratenes fraksjon i senatet._NEWLINE_I 2005 ble han leder for the Democratic Senatorial Campaign Committee (DSCC), som har til oppgave \xc3\xa5 s\xc3\xb8rge for at demokrater vinner valg til senatet. Han sluttet som leder for DSCC etter kongressvalget i 2008. Han ble sett p\xc3\xa5 som en vellykket leder av komiteen, ettersom Demokratene vant seks nye seter under valget i 2006 og minst sju nye seter i valget i 2008. Under hans komit\xc3\xa9ledelse gikk Demokratene fra \xc3\xa5 ha 44 senatorer til \xc3\xa5 ha minst 58.'